Worcester F 80 Distinctiones

242 Sol. In sole notatur

Sol.[[1]](#footnote-1) In sole notatur nobilitas conditionis. Secundum hoc potest designare Christum ratione multiplicis virtutis huic inde corespondentis. Est sol inter sidera lucidior, calidior, vtilior. De primo, sol dicitur quasi solus lucens quia secundum Dionisium, cetere stelle ab eo mutuant lumen suum. Sic ceteri sancti a Christo, Eccli. 42[:16]: *Sol illuminans per omnia respexit*. Vere sol iste lucem attulit contra cecitatem quam diabolus intulit. Figura ad hoc [1] Reg. 11[:2] de Naas Ammonite[[2]](#footnote-2) qui noluit inire fedus cum filiis Israel nisi erueret *oculos dextros*.

¶ Item, sol est calidior, sic Christus attingens corda nostra facit

/fol. 304rb/

ea calere, Jac. 1[:11]: *Exortus est sol cum ardore, et arefecit fœnum*. Hoc fecit Christus quando calefecit et viuificauit hominem vsque ad mortem per venenum peccati et arefecit fenum, id est, carnalitatem in homine.

¶ Tercio, sol est vtilior. Nam sine beneficio non germinant terre nascencia. Sicut nec sine Christo bonum in anima immo vepres et spine peccatorum, Psal. [103:20]: *Facta est nox*, scilicet, in anima, et *ipsa pertransibunt omnes bestie,* quasi vastia, id est, vicia vastancia, sed sequitur [Psal. 103:22-23]: *Ortus est sol, et exibit homo ad opus suum*. Quia lucente Christo in anima habilis erit, homo ad bene operandum.

¶ Legimus quippe solem materialem incaluisse ad populi saluacionem, [1] Reg. 11[:9]. Sic Christus fundendo sanguinem in cruce. Secundo, legimus solem stetisse ad diei prolongionem, Jos. 10[:13]. Per diem notatur tempus operandi, Joan. 9[:4]: *Me oportet operari opera ejus qui misit me, donec dies* eius*, venit nox, quando nemo potest operari*. Sic Christus stetit in cruce vsque ad finem vite sicut figuratum est, [3] Reg. vltimo [22:35]: *Rex Israël stabat in curru suo contra Siros*, id est, contra demones, *et mortuus est vespere*, et *sanguis* pluebat plage etc.

¶ Hic nota quod aliqui sicut in celo, sed non in medio celi. Aliqui sunt in medio celi et ibi non stant. Aliqui in medio et stant. Primi ducunt vitam celestem quo ad apparenciam, sed non sunt in medio, id est, in veritate. Ymmo in aliquo angulo, id est, falsitatie, sed veritas non querit angulos de quibus, Luc. 23[:45]: *Obscuratus est sol, et velum templi scissum est* *medium*. Sol, id est, prelatus qui deberet illuminare veritatis et inflammare exemplo sanctitatis obscuratus est vite prauitate et velum scissum est in duas partes et in apparencia et non-existenciam a summo vsque ad deorsum, quia tales reperiuntur inter superiores et inter inferiores.

¶ Alii sunt in medio, sed quia dum nec sunt in magna prosperitate nec in magna aduersitate, vitam ordinatam ducunt, idem agentes quod aliis ostendentes. Sed in magna prosperitate incipiunt erigi et in aduersitate frangi nec tantum turbari sed etiam perturbari et sic non perseuerant, Amos 8[:9]: *Occidet sol in meridie*, quando scilicet talis a medio virtutis cadit. Terribile signum est quando sol occidi in meredie quando deberet esse clarior, se-

/fol. 304va/

renior, feruencior. Vnde spiritualiter sol, id est, prelatus occidit multipliciter quando corumpitur in eo, veritas vite, iusticie, et doctrine.

¶ Secundo occidit quando qui positus est aliis ad exemplum conuertitur illis in scandalum et offendiculum. Vnde Gregoris, *Super evangelium*, nullum puto maius preiudicium tollerat Deus, quam a sacerdotibus, dum eos quos ad aliorum correccionem posuit dare exempla prauitatis cernit.

¶ Tercio occidit quando deficit in eo bonitas, scientia, et disciplina. Vnde Bernardus, tria pastori conueniunt bonitas, scientia, et disciplina, et alludit illi verbo, Psal. [118:66]: *Bonitatem, scientiam, et disciplinam doce me*. Et subdit pastor bonitatem, attrahit disciplinam, corrigit scientiam Pascit bonitas amabilem, disciplina, mutabilem, scientia docilem redit.

¶ Quarto occidit sol in meridie quando inclipsante prelato in subditis fides non feruet, set torpet caritas non calet sed tepet opus, non lucet sed fetet.

¶ Item aliqui stant in medio nec occumbunt per spacium diei, id est, toto tempore huius uite quo licet meritorie operari, Eccli. 27[:12]: *Homo sanctus in sapientia manet sicut sol, stultus* vt *luna mutatur*. Sol semper est lucidus licet nobis videatur eclipsari sed luna eclipsatur.

¶ Item, sol semper est eque magnus sed luna maioratur vel minoratur secundum quod plus uel minus soli apropinquat.

¶ Tercio, legimus solem reuersum ad regie fidei confirmacionem Eccli. 48[:26]: *In diebus* eius *retro rediit sol, et addidit regi vitam*.

1. Sol ] Lambeth begins this chapter: In sole notatur… with the “I” capitalized. [↑](#footnote-ref-1)
2. Ammonite ] F 128 *corr.* ergo monite F 80, 0 monite Lambeth. [↑](#footnote-ref-2)